Conferință internațională despre transformarea digitală, media și inechități sociale, la Facultatea de Jurnalism și Științele Comunicării a Universității din București

În perioada 25 – 26 ianuarie 2024, Facultatea de Jurnalism și Științele Comunicării a Universității din București (FJSC) și Rețeaua de Cercetare Europeană 18: Cercetare în Sociologia Media și Comunicare a Asociației Europene de Sociologie (AES) organizează conferinţa ştiinţifică internaţională “Digital Transformation, Media and Social Inequalities ESA RN18 Mid-Term Conference”.
În deschiderea evenimentului vor lua cuvântul prof. univ. dr. Marian Preda, rectorul Universității din București, conf. univ. dr. Constantin Vică, prorector al UB pentru Internaționalizare și Relații Publice, conf. univ. dr. Antonio-Roberto Momoc, decanul FJSC, și prof. univ. dr. Peter Golding, director onorific al Rețelei de Cercetare Europeană 18: Cercetare în Sociologia Media și Comunicare a Asociației Europene de Sociologie (AES) (European Sociological Association’s Research Network 18: Sociology of Media and Communications Research – ESA).
Conferința va avea loc începând cu ora 10:00, în Sala Senatului din cadrul Rectoratului Universităţii din Bucureşti (Şoseaua Panduri nr. 90, sector 5, Bucureşti). Din partea UB, din Comitetul de Organizare al evenimentului fac parte conf. univ. dr. Romina Surugiu, prodecan al FJSC responsabil de activitate didactică, cercetare, asigurarea calităţii, activități studențești, și lect. univ. dr. Nicoleta Elena Apostol, cadru didactic la Facultatea de Jurnalism și Științele Comunicării a Universității din București.
Cele 5 secțiuni ale conferinței vor fi moderate atât de invitați și de organizatori – prof. univ. dr. Peter Golding, conf. univ. dr. Romina Surugiu, lect. univ. dr. Nicoleta Elena Apostol – , cât și de alți profesori și cercetători în Științele Comunicării, printre care îi menționăm pe dr. Paško Bilić, coordonator adjunct al ESA, cercetător și cadru didactic la Departamentul pentru Cultură și Comunicare al Institutului pentru Dezvoltare și Relații internaționale din Zagreb (Croația), și pe conf. univ. dr. Raluca Petre, cadru didactic la Departamentul de Științe ale Comunicării al Facultății de Litere din cadrul Universității „Ovidius” din Constanța (UOC). 
Obiectivul principal al evenimentului este de a promova un dialog academic deschis pe teme legate de rezultatele transformării digitale în media și comunicare contemporane. 
Panel pentru mentorarea tinerilor cercetători
Conferinţa internaţională va găzdui comunicările ştiinţifice a peste 60 de profesori, cercetători în Științele Comunicării din țară și străinătate, care provin din România (București, Cluj-Napoca, Constanța) și Austria, Belgia, Croația, Germania, Italia, Lituania, Marea Britanie, Turcia. Printre subiectele abordate de aceştia se numără fenomenul „platformizării” și incluziunii digitale, al practicii în jurnalism, precum și al (re)negocierii identităților în contexte digitale, practica jurnalistică în ecosistemul digital și tipologizarea publicurilor consumatoare de media în funcție de vulnerabilități și puncte forte.
Un alt punct de interes va fi reprezentat de un panel special al ESA pentru mentorarea tinerilor cercetători în ceea ce privește publicarea în reviste științifice de impact – provocări, oportunități și capcane, programat în cea de-a doua zi a conferinței, în intervalul orar 12:30-13:30, înainte de concluzii.
Inteligența artificială și impactul asupra modului în care (ne) informăm

„Descoperirile tehnologice recente și transformările în media și comunicare ne îndeamnă să reflectăm asupra efectelor și cauzelor acestora atunci când vorbim despre societate, democrație și mediul afacerilor.
Procesul de platformizare înseamnă, la nivel instituțional: infrastructuri de date, market și guvernare (Poell, Nieborg & van Dijck, anul 2019). Acesta a condus la noi modele de afaceri și relații între actorii sociali.
Jurnalismul ca instituție se află sub semnul întrebării de mai bine de un deceniu (Deuze, anul 2020), pe măsură ce industria știrilor înregistrează o scădere. Jurnalismul ca profesie își propune să mențină sau să recâștige încrederea oamenilor. Având în vedere evoluția sa recentă, oamenii văd în inteligența artificială o amenințare. Impactul IA-ului asupra sectorului media și comunicare este puternic dezbătut. Este o amenințare sau un ajutor? În același timp, hibridizarea profesiilor din domeniul comunicării – o combinație de practici jurnalistice, Relații Publice și Publicitate și Marketing în sfera digitală – prezintă noi provocări în menținerea unei sfere publice drepte și democratice, dar și asigurarea accesului egal la informație”
Aceste teme reprezintă câteva dintre subiectele principale pe care participanții conferinței internaționale le vor prezenta, problematiza și dezbate.

Programul integral al conferinței internaționale “Digital Transformation, Media and Social Inequalities ESA RN18 Mid-Term Conference” co-organizată de Facultatea de Jurnalism și Științele Comunicării a Universității din București poate fi accesat aici. 


